Ռուսաստանցի ռազմական փորձագետ, ԱՊՀ երկրների ինստիտուտի տնօրեն Վլադիմիր Եվսեևը հայտարարեց, որ ռուսաստանյան պատվիրակության Ադրբեջան կատարած այցն ունեցել է մասնավոր բնույթ և չի արտահայտում Ռուսաստանի ղեկավարության դիրքորոշումը: Ավելին, նա հատուկ առանձնացրեց այն փաստը, որ գործող միջազգային փաստաթղթերին համապատասխան՝ Հարավային Կովկասում Ռուսաստանի միակ դաշնակիցը Հայաստանն է: Իսկ ՌԴ Պետդումայի ԱՊՀ գործերով, եվրասիական ինտեգրման ու հայրենակիցների հետ կապերի կոմիտեի առաջին փոխնախագահ Կոնստանտին Զատուլինը, մտահոգիչ համարելով Ադրբեջանի ղեկավարության հռետորաբանությունը, առաջ քաշեց այն թեզը, որ Ադրբեջանի հետ իրենց հարաբերությունները չպետք է ուղղված լինեն Հայաստանի նկատմամբ Ռուսաստանի դաշնակցային պարտավորություններին դեմ: